Sambært kapittul 2 í kunngerð um innrætting av byggiplássum og líknandi arbeiðsplássum, skal tann projekterandi altíð taka neyðug atlit til trygd og heilsu í projektinum. Áðrenn eitt byggipláss verður sett á stovn, er tað skyldan hjá byggiharranum at tryggja, at ein ætlan fyri trygd og heilsu fyriliggur tá: Tveir ella fleiri arbeiðsgevarar ætlandi skulu stavast á byggiplássinum samstundis við meira 10 fólkum samanlagt. Um byggiplássið er fevnt av kravinum um at blíva fráboða til Arbeiðseftirlitið. Byggivirksemi hevur við sær serligan vanda, sambært fylgiskjali 1 til nevndu kunngerð. Sí fylgiskjal 1 Byggiharrin ella ein persónur, sum byggiharrin hevur lagt hesa uppgávu til, hevur skyldu til at tryggja at ætlanin altíð er tøk hjá starvsfólkunum á byggiplássinum, at hon regluliga verður dagførd og tillagað og at hon aktivt verður nýtt til trygdararbeiðið. Ætlanin skal m. a. fevna um eina yvirlitstekning av byggiplássinum við frágreiðingum um m. a. hvussu ymisku arbeiðsgevararnir á byggiplássinum kunnu fremja sínar uppgávur trygt. Ætlanin skal innihalda tær upplýsingar, sum eru neyðugar fyri at kunna tryggja, at arbeiðið kann fyriskipast trygt og trygdarfyriskipanirnar kunnu samskipast soleiðis, at øll á plássinum hava tryggar umstøður alt byggitíðarskeiðið. Ætlanin skal m. a. taka atlit til: At installatiónir í jørðini, sum eru innanfyri økið hjá byggiplássinum, verða eyðmerktar, eftirhugdar og, í tann mun tað verður mett neyðugt, verða týðiliga frámerktar áðrenn arbeiði byrjar. At møguligir serligir vandar á plássinum, t. d. niðurgrivin eiturevni ella onnur vandamikil evni ella tilfar, verða eyðmerktir og, í tann mun tað verður mett neyðugt, verða týðiliga frámerktir áðrenn arbeiði byrjar. At neyðugar tekniskar innleggingar, t. d. el, vatn og kloakk, verða gjørdar tøkar rættstundis og í neyðugan mun verða eftirhugdar og hildnar viðlíka. At øll ferðsla á byggiplássinum til einhvørja tíð kann fara fram undir fulltryggum umstøðum, m. a. við at neyðugt ljós er á ferðsluvegunum. At skikkaði teknisk hjálpartól kunnu nýtast tá tað er neyðugt. At flutningur av tilfari og hjálpartólum kann fara fram eftir skikkaðum flutningsmannagongdum og á fulltryggan hátt. At tilfar kann setast á skikkaði pláss og á støðugt lendi. At burturkast lætt og trygt kann savnast og beinast burtur. At økir, har ein arbeiðstilgongd skal fara fram, sum hevur við sær serligar vandar, í mest møguligan mun ikki verður nýtt sum arbeiðs-, ferðslu-ella uppihaldsøki hjá øðrum. At mannagongdir eru gjørdar fyri regluligt eftirlit við installatiónum, trygdarfyriskipanum og møguligum serligum vandum. At, um tað er neyðugt, verður gjørd ein samskipan av tilbúgving-, rýmingar- og venjingarætlan. Harumframt skal tað greitt ganga fram av ætlanini: Hvørjar tíðir vandamikið arbeiði fer fram. Nær hvør av arbeiðsgevarunum hevur arbeiðsuppgávur á byggiplássinum, og hvussu nógv tíð er sett av til hetta. Hvar hvør arbeiðsgevari kann hava tilfar, teknisk hjálpartól, skúrar og líknandi, goyma burturkast og seta til el, vatn og kloakk v. m. og nýta flutnings- og atkomuvegir, byggipallar og aðrar felagsfyriskipanir. Um so er, at byggiarbeiðið tekur meira enn 2 mánaðir, skal tað framganga av ætlanini, at vælferðafyriskipanirnar, sum verða settar á stovn, eru felags fyri øll á byggiplássinum. Hvør skal fáa til vega, halda við líka og burturbeina fyriskipanirnar á felagsøkjunum, umframt at skipa fyri at tað er ordiligt, ruddiligt, rudda fyri kava, grús er lagt á og at burturkast verður beint burtur. Hvør hevur ábyrgdina av at samskipa regluligt eftirlit og samskipan av ætlanunum viðvíkjandi tilbúgving, rýming og venjing. Annað Arbeiðs- og brunaeftirlitið mælir til, at nýggjasta útgávan av bókini:“ Håndbogen-Arbejdsmiljø i bygge og anlæg” er tøk á byggiplássinum. Bókin verður útgivin av“ Branchearbejdsmiljørådet for Bygge & Anlæg”, og kann bíleggjast umvegis Erhvervsskolernes Forlag, á tlf. + 45 63 15 17 00, ella umvegis www. ef. dk